  Майя Бывальцева Алнаш ёросысь Асанысь аграрно-технической техникумын вить выль мастерскойёс усьтӥзы. Сыӵе луонлык Росси азьмуртэн Владимир Путинэн кичӧлтэм «Образование» йӧскалык ӵектос улсын кылдӥз. Со сярысь Удмуртиысь тӧролэн но кивалтэтлэн пресс-службазы ивортӥз. Удмуртиын Гуртлэн арез азьын куинетӥяз шор ёзо ӧнер дышетсконниын выль мастерскойёс усьтӥськомы ни. Ми Можгаысь агропромышленной коллеже но Уваысь ӧнеръя колледже вуылӥмы ни. Асанын мастерскойёс мукетгес, малы ке шуоно татын асьсэлэн пудо вордонъя подсобной возёссы вань, мукет колледжъёсын со ӧвӧл. Тӥрлык котькуд ужъюртлы нимаз быръемын. Татын со ас ӧрезъя ужаны ӧръямын. <…> Со техникумлэн азинсконаз выль тубат Светлана Болотникова, Удмуртиысь дышетонъя но тодосъя министрТехникумын «Ветеринария», «Геномная инженерия», «Сельскохозяйственные биотехнологии», «Сити-фермерство», «Эксплуатация сельскохозяйственных машин» лабораториосты кылдытыны федерал но элькун коньдэтъёсысь 50 миллион манет висъязы. Со коньдонэн скал кыскись робот, тракторъёс, пресс-подборщик, микроскопъёс, ультразвукен эскерись аппаратъёс, шейкер-инкубаторъёс, сюйтэк будосъёсты будэтон сӧзнэтъёс но мукет тӥрлык басьтӥзы. Асанысь аграрно-технической техникум Россиысь одӥгез вашкалаез дышетсконни луэ. Удмуртиысь гурт возёслы ужасьёсты татын 126 ар дасяло ни. Техникумысь 27 сюрлэсь трос ӧнерчиос потӥзы, туннэ 400-лэсь трос студентъёс тодон-валанъёс люкало. Дышетон ваньбурзэс выльдон выль ӧръёс усьтыны луонлык сётӥз. Ми куинь выль ӧръёсъя лицензиос басьтӥм: «Электрификация и автоматизация сельского хозяйства», «Эксплуатация сельскохозяйственной техники и ремонт» но «Технология переработки сельскохозяйственной продукции». Та ӧнеръёс милем ужмыя матын луо. Толэзь азьвыл гинэ лицензия басьтӥм, группаос люкамтэ на. Группаосын быдэн 25 адями дышетскоз шуыса малпаськом Надежда Федотова, Асанысь аграрно-технической техникумлэн кивалтӥсезАлнаш ёрослэн тӧроез Алексей Семёнов пусйиз, выль мастерскойёсты усьтон агропром огъетын ужасьёслэсь данзэс будэтыны юрттоз. Техникумын гурт возёс удысын ужасьёс тодон-валанъёссэс паськытатыны быгатозы. Тодэ вайытом, выль мастерскойёсты Сарапулысь педагогикая колледжын, Можгаысь агропромышленной колледжын но Уваысь ӧнеръя колледжын усьтӥзы ни. Шуркынмон пумозь Ижкаырсь лэсьтӥськонъя колледжын эшшо вить лабораториос ужаны кутскозы. 2021-тӥ арын выль мастерскойёс Удмуртиысь кык колледжын усьтӥськозы. «Молодые профессионалы» федерал ӵектос улсын Мерлыкъя но педагогикая элькун колледжлы но Совето Союзысь Герой Ф. А. Пушина нимо элькун эм колледжлы 20 миллион манет пала висъялозы. Нош 2024-тӥ арозь Удмуртиын 50 туала мастерскойёс кылдыны кулэ. Тегъёс: Дышетон Удмуртия шорёзоӧнердышетсконниос Алнаш СветланаБолотникова 100ар  